“ครม.” เคาะงบ 1.14 หมื่นลบ. ให้ “กปภ.” เพิ่มศักยภาพผลิตน้ำประปา อีก 6 โครงการ
“ครม.” เคาะงบ 1.14 หมื่นลบ. ให้ “กปภ.” เพิ่มศักยภาพผลิตน้ำประปา อีก 6 โครงการ 
“ครม.” เคาะงบ 1.14 หมื่นลบ. ให้ “กปภ.” เพิ่มศักยภาพผลิตน้ำประปา อีก 6 โครงการ
12 ต.ค. 2563

นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยภายหลังการประชุมคณะรัฐมนตรี (ครม.) วันนี้ (12 ต.ค.63) ว่า ครม. อนุมัติโครงการเพื่อการพัฒนาปี 2563 ของการประปาส่วนภูมิภาค (กปภ.) เพิ่มเติมอีก 6 โครงการ วงเงินงบประมาณรวม 11,451.56 ล้านบาท จากเดิมที่ ครม. เคยมีมติอนุมัติไปแล้ว 9 โครงการ วงเงิน 9,629.99 ล้านบาท เมื่อวันที่ 15 เมษายน ที่ผ่านมา เพื่อเป็นการเพิ่มประสิทธิภาพของระบบผลิต ระบบส่งน้ำ และระบบจ่ายน้ำประปาในพื้นที่ที่ประสบปัญหาให้สามารถบริการน้ำประปาแก่ประชาชนได้เพิ่มขึ้นในอนาคตอย่างเพียงพอ รวมถึงการบริหารจัดการลดน้ำสูญเสียในระบบผลิต-จ่ายให้เป็นไปตามเป้าหมาย
ทั้ง 6 โครงการ แบ่งออกเป็น โครงการก่อสร้างปรับปรุงขยายการประปาส่วนภูมิภาค จำนวน 4 สาขา ได้แก่ 1)สาขาเพชรบูรณ์-หล่มสัก 2) สาขาเดิมบางนางบวช จังหวัดสุพรรณบุรี 3) สาขาสมุทรสาคร-นครปฐม และ 4) สาขาด่านช้าง จังหวัดสุพรรณบุรี  และโครงการก่อสร้างปรับปรุงกิจการประปาองค์กรปกครองส่วนท้องถิ่นจำนวน 2 สาขา ได้แก่ 1) สาขาองค์การบริหารส่วนตำบลท่าเรือ จังหวัดนครศรีธรรมราช 2) สาขาเทศบาลตำบลการะเกด จังหวัดนครศรีธรรมราช
ในส่วนแหล่งที่มาของงบประมาณทั้ง 6 โครงการ จำนวน 11,451.56 ล้านบาท มาจากเงินอุดหนุน จำนวน 8,027.41 ล้านบาท เงินรายได้ของ กปภ. จำนวน 748.35 ล้านบาท และเงินกู้ภายในประเทศ จำนวน 2,675.80 ล้านบาท ผลการวิเคราะห์ทางเศรษฐศาสตร์ มีผลตอบแทนตามมูลค่าปัจจุบันสุทธิ (NPV) เท่ากับ 5,025.44 ล้านบาท และมีสัดส่วนรายได้ต่อรายจ่าย 1.16 เท่า
นางสาวรัชดา กล่าวเพิ่มเติมว่า เมื่อทั้ง 6 โครงการดำเนินการแล้วเสร็จ จะทำให้มีระบบผลิตน้ำประปาเพิ่มขึ้นอีก 216,000 ลูกบาศก์เมตรต่อวัน สามารถลดปริมาณน้ำสูญเสียในระบบผลิต-จ่าย ไม่เกิน 20% และสามารถให้บริการผู้ใช้น้ำเพิ่มขึ้นอีก 97,100 ราย